Kunnskapsministeren vil nøye seg med forsøk

VIL PRØVE KARAKTERER: Ny skolebyråd i Oslo, Anniken Hauglie er åpen for å samarbeide med sin kollega i Bergen, Harald Victor Hove (H) om å sende søknad for å drive forsøk på enkeltskoler med karakterer for 7.klassinger.

Vil samarbeide om karakterer for 12-åringer

Flere Høyre-kommuner ønsker prøveordninger med karakterer for elevene i barneskolen. Nå vil Bergen samarbeide med Oslo om å prøve karakterer for 12-åringer. Men kunnskapsministeren gir ingen ja-garanti.

Oppdatert 3. november 2013

Artikkelen er over seks år gammel

Torsdag kveld ble det klart at et samlet byråd i Bergen går inn for å prøve ut karakterer for sine 12-åringer - allerede fra skolestart høsten 2014.

- Vi ønsker å gjøre et forsøk med å gi karakterer til syvendeklassinger. Forsøket vil vare i ett år. Så vil vi se på resultatet før vi gjør et videre valg, sier skolebyråd Harald Victor Hove (H) til Bergens Tidende.

Samme holdning har nyutnevnt skolebyråd Anniken Hauglie (H) i Oslo.

- Vi har ennå ikke snakket med Bergen om å søke sammen, men det virker naturlig å samarbeide om dette, sier Hauglie til VG. Hun skal møte Hove om få dager.

Forsøk på forsøk

Hennes forgjenger, Torger Ødegaard, har flere ganger sendt brev til rødgrønne skolestatsråder om å få drive forsøk med karakterer i barneskolen, men fått nei-svar hver gang.

VIL HA GODE FORSØK: Kunnskapsminister Torbjørn Røe Isaksen. Foto: TERJE BRINGEDAL

Med Høyres Torbjørn Røe Isaksen på plass i Kunnskapsdepartementet, er sjansene større for ja til karakterer for 12-åringene på forsøksbasis, tror Anniken Hauglie.

- Men hvis vi skal starte forsøk må det være en godt begrunnet søknad med tidsavgrensning, evaluering og følgeforskning. Det virker også mest hensiktsmessig at dette blir prøvd ut på utvalgte skoler, sier Hauglie til VG.

KrF-støtte

KrF har tidligere vært mot karakterer før ungdomsskolen, men Bergen KrF sier nå at de kan gå med på en slik forsøksordning.

- Vi er positive til dette og tenker det kan være en god tilvenning til ungdomsskolen, sier Marita Moltu (KrF), nestleder i oppvekstkomiteen i Bergen til VG.

Men hun understreker at det kun skal være som forsøk. - Vi er fortsatt mot å innføre karakterer i barneskolen, nyanserer Moltu overfor VG.

- Hva er vitsen med forsøk dersom dere er mot en innføring av karakterer i barneskolen?

- Vi synes det er greit å prøve ut for eksempel om karakterer gir mer stressede elever. Vi synes fortsatt det kan være greit å ha en se det an-holdning. Elevene blir jo vurdert allerede, men uten tallkarakterer, svarer Moltu.

Røe Isaksens avlysning

Kunnskapsminister Torbjørn Røe Isaksen (H) har tidligere avlyst karakterer i barneskolen overfor VG.

- Det er et løfte at det ikke vil komme noe forslag om dette så lenge jeg er kunnskapsminister, sa han til VG i forrige uke.

Han er likevel åpen for å vurdere forsøk, men i liten målestokk. Og det skal ikke være noen snikinnføring av karakterer i barneskolen, understreket han.

- Dersom det kommer gode søknader om forsøk vil de bli vurdert. Men det må være reelle forsøk. Det er fortsatt slik at regjeringen ikke vil innføre karakterer i barneskolen, sier Røe Isaksen torsdag kveld via kommunikasjonssjef Anne-Kristin Hjukse i Kunnskapsdepartementet.

I tillegg til at Oslo og Bergen vil søke om forsøk med karakterer i 7.klasse, kan kunnskapsministeren vente seg lignende søknader fra disse kommunene: Bærum, Asker, Røyken og Drammen.

Felles for alle kommunene er at ordførerne representerer Høyre.

Publisert: 03.11.13 kl. 09:45 Oppdatert: 03.11.13 kl. 11:31

Les også

Mer om Skole og utdanning